recursal/SuperWikiNEXT-32B huggingface dataset:
**Frans August Keränen** (12. toukokuuta 1889 Paltamo – 6. marraskuuta 1964) oli suomalainen päätoimittaja ja edistyspuolueen poliitikko. 

Keräsen vanhemmat olivat maanviljelijä Lauri Keränen ja Elsa Kustaava Kemppainen. Hän kävi maamieskoulun 1906–1907 sekä opiskeli kansanopistossa 1907–1909. 

Keränen toimi Etelä-Saimaa-lehden päätoimittajana 1915–1918, Karjalan Aamulehden toimitussihteerinä 1918–1921 ja Turun Sanomain toimitussihteerinä 1921–1925. Hän oli sitten päätoimittajana Kaleva-lehdessä 1925–1928, Tampereen Sanomissa 1928–1930 ja Etelä-Suomen Sanomissa 1932–1962.

Keränen oli edistyspuolueen puoluesihteerinä 1930–1932 ja hän toimi edistyspuolueen piirisihteerinä Viipurin läänin molemmissa vaalipiireissä 1919–1921, Turun läänin eteläisessä vaalipiirissä 1921–1925 ja Oulun läänin vaalipiirissä 1925–1928. Keränen oli Lahden kaupunginvaltuuston jäsen 1940–1948 ja Lahden edistysseuran puheenjohtaja 1932–1949.

Lähteet
-------

* Kuka kukin on 1954 (Projekt Runeberg)
* Jyrki Vesikansa: Kauppaneuvos Kaarlo Oskari Kivekäs (1880–1957). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura.

### Viitteet

1. ↑  Kuka kukin on 1954 (Projekt Runeberg)
2. ↑  Vem & vad
**Moldovan piirit** ovat Moldovan toisen tason hallintoaluleita.

Moldova jakautuu 32 hallintopiiriin (*raioane*, yksikkö *raion*), kolmeen itsehallinnolliseen kaupunkipiiriin (*municipiilor*, yksikkö *municipiul*: Chișinău, Bălți ja Bender eli Tighina), yhteen itsehallinnolliseen alueeseen (Gagauzia) ja yhteen Moldovasta irtautuneeksi julistautuneeseen alueelliseen yksikköön, Transnistriaan. Myös Gagauzian ja Transnistrian keskuksilla (Cahul ja Tiraspol) on kaupunkipiirin asema.

Piirien vastuulle kuuluu järjestyksen ylläpito, piiritason tiet ja julkinen liikenne, pitkän matkan kaasuputket ja vastaava energiahuolto, urheiulmahdolllisuudet, televisioasemat ja teatterit, koulut ja lukiot ja sosiaalipalvelut. Sen sijaan pellastustoimi, kaavoitus, museot, kirjastot ja päivähoito ovat kuntien vastuulla.

Piirit
------

1. Anenii Noi
2. Basarabeasca
3. Briceni
4. Cahul
5. Cantemir
6. Călărași
7. Căușeni
8. Cimișlia
9. Criuleni
10. Dondușeni
11. Drochia
12. Dubăsari
13. Edineț
14. Fălești
15. Florești
16. Glodeni
17. Hîncești
18. Ialoveni
19. Leova
20. Nisporeni
21. Ocnița
22. Orhei
23. Rezina
24. Rîșcani
25. Sîngerei
26. Soroca
27. Strășeni
28. Șoldănești
29. Ștefan Vodă
30. Taraclia
31. Telenești
32. Ungheni

Lähteet
-------

1. ↑  Moldova. Government *CIA World Factbook*. Viitattu 22.2.2024.
2. ↑  Territorial statistics - Administrative-territorial division of the Republic of Moldova, as of January 1 2014 (Administrative-territorial division of the Republic of Moldova, as of January 1 2014 (linkki MS-Excel-tiedosto))  2014. National Bureau of Statistics of the Republic of Moldova, statistica.md. Viitattu 22.2.2024. (englanniksi)
3. ↑  Moldova *Division of Powers*. Viitattu 22.2.2024.
**Ebba-Stina Arnoldsdotter Schalin-Hult** (22. joulukuuta 1913 Tšernivtsi, Bukovina, Itävalta-Unkari – 3. lokakuuta 1999 Tukholma, Ruotsi) oli suomalais-ruotsalainen arkkitehti. Hän oli vuodesta 1942 naimisissa armédirektör Björn Hultin kanssa.

Schalin-Hultin vanhemmat olivat rovasti Arnold Schalin ja Verna Andersin. Hän suoritti ylioppilastutkinnon Suomessa 1931, valmistui 1940 arkkitehdiksi Helsingin Teknillisestä korkeakoulusta ja opiskeli Kuninkaallisessa teknillisessä korkeakoulussa Tukholmassa 1943–1944. Hän työskenteli Helsingissä Rakennushallituksessa vuodesta 1938, Tampereen kaupungin kaupunginsuunnitteluvirastossa vuodesta 1940, Tukholmassa lääninarkkitehtivirastossa vuodesta 1943, intendenttinä Ruotsin rakennushallituksessa Tukholmassa vuodesta 1949, ja vuodesta 1952 hän oli arkkitehti Tukholman aluesuunnitteluvirastossa.

Lähteet
-------

1. 1 2 3  *Vem är vem: Stor-Stockholm 1962*, s. 1171.
2. ↑  *Svenska Dagbladetissa* julkaistut kuolinilmoitukset.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Ebba-Stina Schalin-Hult
*Tämä artikkeli kertoo Britannian kuninkaallisen laivaston 60-tykkisestä linjalaivasta. Muita samannimisiä aluksia on täsmennyssivulla.*

**HMS Pembroke** oli Britannian kuninkaallisen laivaston vuonna 1694 vesillelaskettu 60-tykkinen neljännen luokan linjalaiva.

Valmistus
---------

Alus tilattiin 8. tammikuuta 1694 Edward Snelgrovelta Limehousesta. Alus laskettiin vesille 22. marraskuuta 1694 ja otettiin palvelukseen 17. tammikuuta 1695 ensimmäisenä päällikkönään Roger Bellwood.

Palvelus
--------

Vuonna 1709 alus oli Välimerellä Bakerin johtamassa laivueessa. Kolme Ranskan laivaston alusta valtasivat aluksen yhdessä *HMS Falconin* kanssa Toulonin edustalla 29. joulukuuta. Taistelussa aluksen miehistöstä kaatui tai haavoittui 140 henkeä. Alus vallattiin takaisin 22. maaliskuuta 1711, mutta se haaksirikkoutui jo samana päivänä. Hylky myytiin 1713 Genovassa Espanjalle, joka nimesi sen *Lanfrancoksi*.

### Lanfranco

Alus osallistui Barcelonan piiritykseen päällikkönään D. Andrés del Pez sekä vuonna 1714 sotaretkeen Genovaan, Mallorcalle 1715 ja Etelä-Amerikkaan 1716. Kaksi ranskalaista kaapparia valtasivat aluksen 1718 Montevideon edustalla. Alus tuhoutui pian tämän jälkeen Buenos Airesissa.

Lähteet
-------

* Winfield, Rif: *British Warships in the Age of Sail 1603-1714 - Design, Construction, Careers and Fates*. Barnsley: Seaforth Publishing, 2009. ISBN 978-1-84832-040-6. (englanniksi)

### Viitteet

1. 1 2  Winfield 2009 s. 124
**Henry Edwards** (27. elokuuta 1827  – 9. kesäkuuta 1891), tunnettiin Harryna, oli englantilainen näyttelijä, kirjailija ja entomologi, joka tuli kuuluisaksi erityisesti Australiassa, San Franciscossa ja New York Cityssä teatterityönsä johdosta.

Edwards ihastui teatteriin nuorena, ja hän esiintyi harrastelijaesityksissä Lontoossa. Matkustettuaan Australiaan, Edwards esiintyi ammatikseen Shakespearen näytelmissä ja kevytkomedioissa, pääasiassa Melbournessa ja Sydneyssä. Lapsuudessaan ja näyttelyurallaan Australiassa hän oli hyvin kiinnostunut hyönteisten keräilystä. Victorian kansallismuseo käytti hänen kenttätyönsä tuloksia osana heidän kokoelmansa alkua.

Edwards oli Bohemia Clubin perustajajäsen San Franciscossa. Edwardsin kunniaksi järjestetyt kokoontumiset pistivät alulleen klubin perinteisen leirintäalueen.

Edwards määritti ja nimesi monia perhoslajeja. Koska alalla toimi lähes samanniminen William Henry Edwards, on Edwardsin auktorilyhenne "Hy. Edwards" tai "Hy. Edw.".

Lähteet
-------

* Garnett, Porter (1908). The Bohemian Jinks: A Treatise. San Francisco: The Bohemian Club.

### Viitteet

1. ↑  Garnett, 1908, s. 7
2. ↑  Zirlin H: Taxonomists: Henry Edwards *American Butterflies*.  2009. North American Butterfly Association. Viitattu 14.2.2014.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Alankomaat

 |
|  |
| Muut | 
* SNAC

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Henry Edwards (entomologist)
**Jarno Olavi Koivunen** (s. 3. tammikuuta 1975) on suomalainen seiväshyppyvalmentaja ja entinen seiväshyppääjä. Hän on valmentanut muun muassa seiväshyppääjiä Minna Nikkasta ja Wilma Murtoa ja on toiminut naisten seiväshypyn osa-aikaisena lajivalmentajana Suomen Urheiluliitossa.

Koivusen ennätys seiväshypyssä on ulkona 535 cm ja hallissa 535 cm (2001). Hän voitti sisäratojen SM-kisoissa kultaa 2001 ja pronssia 1997 ja oli Kalevan kisoissa parhaimmillaan viides 2001 ja 2002. Koivunen edusti urheilu-urallaan Kosken Kaikua ja Turun Weikkoja. Hänen kilpauransa päättyi vuonna 2006.

Koivunen on koulutukseltaan fysioterapeutti ja liikunnanohjaaja. Hän on työskennellyt Turun seudun Urheiluakatemiassa ja toiminut eri lajien urheilijoiden fyysisenä valmentajana. Koivunen on toiminut myös seiväskoulun ohjaajana Turun Kupittaalla.

Lähteet
-------

1. ↑  Jarno Koivunen *All-Athletics.com*.  Arkistoitu 7.3.2016. Viitattu 3.3.2016. (englanniksi)
2. 1 2  Kemppainen, Jorma: Helmikuun valmentajat: Jarno Koivunen ja Ossi Helander  23.2.2015. Suomen valmentajat. Viitattu 3.3.2016.
3. ↑  Jarno Koivunen naisten seiväshypyn valmentajaksi *Iltasanomat.fi*.  18.8.2008. Viitattu 3.3.2016.
4. 1 2  Jarno Koivunen Tilastopaja (vaatii kirjautumisen, maksullinen palvelu).
5. 1 2  Piironen, Harri: Helmikuun tähdenlennot – yleisurheilun sisäratojen Suomen mestareista löytyy useita lähes unohdettuja nimiä *Etusuora.com*.  23.2.2016. Viitattu 3.3.2016.
6. ↑  Kuluvan viikon kansallisia kilpailuita *Yleisurheilu.fi*.  28.5.2001. Suomen Urheiluliitto.  Arkistoitu 7.3.2016. Viitattu 3.3.2016.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
Paul Gauguinin maalaus *Papa Moe*, joka esittää tahitilaista māhūa
**Māhū** (suom. *"keskellä"*) on perinteinen havaijilainen kolmas sukupuoli sellaisille henkilöille, jotka eivät koe olevansa naisia tai miehiä. Vastaava käsite tunnetaan myös Tahitilla.

Perinteisesti māhūilla on sekä miesten että naisten ominaisuuksia. Legendan mukaan yli 500 vuotta sitten Havaijille saapui Tahitilta neljä māhūa, Kapaemāhū, Kahaloa, Kinohi ja Kapuni, parantamaan sairaita. Kun nämä myöhemmin palasivat Tahitille, māhūt neuvoivat havaijilaisia pystyttämään neljä isoa kiveä, jotta näiden parantava voima jäisi saarille. Havaijilaiset alkoivat pitää juhlia näiden neljän parantajan kunniaksi, ja myöhemmin māhūt eivät olleet vain parantajia, vaan myös tärkeiden perinteiden säilyttäjiä.

Kristittyjen lähetyssaarnaajien saavuttua māhūt joutuivat näiden hampaisiin. Näiden lisäksi lähetyssaarnaajat pyrkivät hävittämään havaijin kielen ja hula-tanssin.

Māhūja on vielä tänäkin päivänä ja sanaa on alettu käyttämään myös sukupuoli-identiteettinä sellaisissa tapauksissa, joissa henkilö identifioituu kolmantena sukupuolena. Esimerkiksi tunnettu havaijilainen hula-opettaja Hinaleimoana Wong-Kalu on kertonut suosivansa termiä "māhū" ennemmin kuin "transsukupuolinen", koska katsoo sen olevan osaltaan myös perinteisen havaijilaisen kulttuurin suojelua. Termiä on käytetty myös haukkumasanana drag queeneja ja naisellisia miehiä vastaan.

Lähteet
-------

1. ↑  Māhū, the Third Gender Peoples of Polynesian Culture *Prism & Pen*.  14.3.2022. Viitattu 7.2.2024. (englanniksi)
2. ↑  Hawaii's māhū—and their ancient history—are finally re-embraced *National Geographic Society*.  8.5.2023. Viitattu 7.2.2024. (englanniksi)
3. ↑  Hawaii museum revisits history of gender-fluid healers *NBC News*.  8.7.2022. Viitattu 7.2.2024. (englanniksi)
4. ↑  The Meaning of Mahu *PBS LearningMedia*. Viitattu 7.2.2024. (englanniksi)
5. ↑  ‘Mahu’ demonstrate Hawaii’s shifting attitudes toward LGBT life *Al Jazeera America*.  9.1.2016. Viitattu 7.2.2024. (englanniksi)
6. ↑  A Brief History of Hawaii's Ancient Gay Culture *Gayety*.  4.2.2019. Viitattu 7.2.2024. (englanniksi)
7. ↑  Yamashita, Michael: Trans-Pacific Māhū Ancestors: Reclaiming Hawaiian Trans Identities/Spirits *News Is Out*.  21.11.2022. Viitattu 7.2.2024. (englanniksi)
Henry Surtees vuonna 2008.
**Henry Surtees** (18. helmikuuta 1991 Lingfield, Surrey – 19. heinäkuuta 2009) oli brittiläinen autourheilija. Hänen isänsä John Surtees oli ainoa kaksi- ja nelipyöräisillä maailmanmestaruuden voittanut kuljettaja.

Vuonna 2009 Surtees pääsi mukaan FIA:n uudelleen perustamaan FIA Formula Two Championship -sarjaan. Ennen kuolemaansa Surtees ehti ajaa sarjassa kahdeksan kilpailua, saavuttaen yhden paalupaikan ja kolmossijan.

Surtees kuoli kauden kahdeksannessa kisassa Brands Hatchissa. Kisan puolivälissä ulosajaneen Jack Clarken auton takarengas osui Surteesin päähän, jolloin hän menetti tajuntansa ja ajoi ulos seuraavassa mutkassa. Surteesin tila saatiin vakautettua radan lääkärikeskuksessa, ennen kuin nuorukainen vietiin Royal Londonin sairaalaan. Myöhemmin sairaalassa hänen vahvistettiin kuolleen päävammoihin.

Formula 2 -tulokset
-------------------

**Lihavointi** tarkoittaa paalupaikkaa, *kursivointi* kilpailun nopeinta kierrosta. Muut selitteet löytyvät täältä.


| Kausi | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2009 | VAL17 | VAL212 | BRN1Kesk. | **BRN2**Kesk. | SPA115 | SPA2Kesk. | BRH13 | BRH2Kesk. | DON1  | DON2  | OSC1  | OSC2  | IMO1  | IMO2  | CAT1  | CAT2  | 8 | 14. |

Lähteet
-------

1. ↑  F1-mestari John Surteesin 18-vuotias poika kuoli F2-turmassa *Ilta-Sanomat*.  20.7.2009.  Arkistoitu 21.7.2009. Viitattu 20.7.2009.
2. ↑  Angela Balakrishnan: Henry Surtees killed in Brands Hatch crash *theguardian.com*.  20.7.2009. Viitattu 11.4.2023. (englanniksi)

Aiheesta muualla
----------------

* Kuvia tai muita tiedostoja aiheesta **Henry Surtees** Wikimedia Commonsissa
**Jason-3** on kansainvälinen Maan meriä ja ilmastonmuutosta tutkiva tieteellinen satelliitti. Sen pääinstrumentti on tutka-altimetri, jolla mitataan merenpinnan korkeutta.

Jason-3 on jatkumoa vuosina 2001 ja 2008 laukaistulle Jason-1- ja Jason-2-satelliiteille. Jason-3 on Yhdysvaltain NASAn ja NOAAn, Ranskan CNES’n ja Euroopan EUMETSATin yhteishanke. Satelliitti laukaistiin onnistuneesti SpaceX:n Falcon 9 v1.1 -raketilla 17. tammikuuta 2016 kello 18.42 UTC-aikaa 66 asteen inklinaation polaariradalle Kaliforniasta.

Satelliitin rakensi Thales Alenia Space.

Historia
--------

Jason-3-satelliitin kiertoradalle laukaissut Falcon 9 -raketti laukaisualustalla 16. tammikuuta 2016.
Jason-3 oli alun perin tarkoitus laukaista 22. heinäkuuta 2015, mutta laukaisua lykättiin ensin 9. elokuuta, kun satelliitin yhdestä moottorista löydettiin epäpuhtauksia. Moottori jouduttiin korvaamaan uudella. Laukaisu viivästyi jälleen tämän jälkeen, kun Falcon 9 -raketin CRS-7 -rahtilento epäonnistui raketin tuhouduttua noin kaksi minuuttia laukaisun jälkeen. Jason-3 laukaistiin lopulta onnistuneesti 17. tammikuuta 2016 kello 18.42 UTC-aikaa Vandenberg Air Force Basesta, Kaliforniasta. Laukaisun yhteydessä SpaceX saada raketin ensimmäisen vaiheen laskeutumaan ASDS-lautalle. Raketti osui onnistuneesti lautalle, mutta kaatui yhden tukijaloista petettyä.

Lähteet
-------

1. 1 2 3 4 5 6 7  JASON 3 *n2yo.com*.  15.4.2016. N2YO.com. Viitattu 16.4.2016. (englanniksi)
2. 1 2 3 4  Graham, William: Final SpaceX Falcon 9 v1.1 successfully launches Jason-3 *nasaspaceflight.com*.  17.1.2016. NASASpaceflight. Viitattu 17.1.2016. (englanniksi)
3. ↑  Clark, Stephen: Jason 3 satellite shipped to Vandenberg for SpaceX launch *spaceflightnow.com*.  18.7.2015. Spaceflight Now Inc. Viitattu 17.1.2016. (englanniksi)
4. ↑  Rhian, Jason: Thruster contamination on NOAA’s Jason-3 satellite forces delay *spaceflightinsider.com*.  3.7.2015. Spaceflight Insider. Viitattu 17.1.2016. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jason-3**.
* Jason-3 NASAn JPL:n verkkosivuilla
* Jason-3 NASAn JPL:n Ocean Surface Topography -ohjelman verkkosivuilla
* Jason-3 NOAAn verkkosivuilla
* Jason-3 CNES’n verkkosivuilla (Arkistoitu – Internet Archive)
* Jason-3 EUMETSATin verkkosivuilla (Arkistoitu – Internet Archive)
* Jason-3 ESAn eoPortal -verkkosivulla
**Kuopion kaupungintalo** sijaitsee Kuopion keskustassa torin laidalla Multimäen kaupunginosassa. Kaupungintalon rakentaminen alkoi vuonna 1882 ja talo valmistui 1886. Talon ovat suunnitelleet F. A. Sjöström ja J. Stenbäck.

Valmistuttuaan se hallitsi suvereenisti kauppatorin pohjoisreunaa, torin ympäristö oli vielä tuolloin muuten täysin puutalovoittoista. Tilamuutokset olivat yleisiä talon ensimmäisinä vuosikymmeninä. Talon ensimmäisessä kerroksessa ehti toimia muun muassa ravintola, lukusali ja kansankirjasto. 

Talon suunnittelu käynnistyi jo vuonna 1875, suunnittelusta järjestettiin tuolloin myös kilpailu, mutta kaikki kilpailutyöt päätettiin hylätä. Myöhemminkin tontti on ollut useiden toteutumattomien suunnitelmien kohteina. Vuonna 1917 ja 1921 laadittiin piirustukset kaupungintalon laajentamiseksi, ja vuonna 1951 Alvar Aalto suunnitteli kaupungintalon taakse konsertti- ja teatteritalon. Mitkään näistä suunnitelmista eivät toteutuneet.

Aiheesta muualla
----------------

* Riekki, Helena: "2 / Julkisia rakennuksia - Kaupungintalo", *Kuopion kaupungin rakennushistoria - Kaupungin rakentamisvaiheita vuodesta 1875*, s. 137-147. Kuopion historia 6. Kuopion kaupunki, 2005. ISBN 951-842-293-1.

* Kuvia tai muita tiedostoja aiheesta **Kuopion kaupungintalo** Wikimedia Commonsissa
**HOGA** eli **hyperornitinemia ja silmän suoni- ja verkkokalvon pyörörappeuma** on suomalaisen tautiperinnön sairaus, joka johtaa vähitellen vaikeaan näkövammautumiseen.

HOGA-potilaiden aminohappoaineenvaihdunta on poikkeava. Ornitiiniaminotransferaasin toiminta ei ole tavanomaista, joten ornitiinipitoisuus on sairaudessa huomattavasti suurentunut. Ornitiinia erittyy parin muun aminohapon tavoin potilaan virtsaan. HOGA:n taudinkuvan edetessä silmän herkät verisuonet vaurioituvat ja sairastuneelle kehittyy näkövammautumiseen johtavia suonikalvon sekä verkkokalvossa pyörörappeumamuutoksia. Tyypillisesti näköoireet ilmenevät ensimmäisen kerran kouluikäisellä lapsella. Likinäköisyys etenee vaikeammaksi, näkökenttä on usein putkimaiseksi kaventunut viimeistään 40 vuoden iässä ja sairastuneille kehittyy harmaakaihi. Silmäoireiden lisäksi HOGA:an liittyy lihasoireita, jotka voivat ilmetä lihasheikkoutena ja puutumisena. Osalla potilaista esiintyy lihasrappeuma.

HOGA johtuu kromosomin 10 alueen 10q26 tietyn geenin mutaatiosta. Sillä on peittyvä periytymistapa. Suomalaisista HOGA-potilaista lähes kaikilla on sama valtamutaatio, jota ei ole tavattu Suomen ulkopuolella. Joskus mutaatio on jäänyt tunnistamattomaksi tai poikennut valtamutaatiosta. Suomessa HOGA:n ilmaantuvuus on noin 1/60 000 ja sitä aiheuttavan geenivirheen kantajatiheys 1/140. Muualla maailmassa sairaus on tätä harvinaisempi. HOGA-epäily herää usein silmäsairauden oireiden puhjettua kouluiässä. Tällöin silmänpohjissa ovat nähtävissä taudille luonteenomaiset silmämuutokset. Diagnoosi varmistuu geenitutkimuksella. HOGA:a hoidetaan vaativalla ruokavaliohoidolla, jonka tarkoitus on taudinkulkuun kuuluvien etenevien muutosten lieventäminen ja hidastaminen. Ruokavalioon kuuluu rajoitettu proteiininsaanti. Ravinnon valkuaisista pyritään poistamaan arginiini, mutta samalla on tärkeää varmistaa riittävät määrät rautaa, vitamiineja ja hivenaineita. Sairastuneiden tilaa seurataan hoidon aikana. Harmaakaihin hoito vastaa sen yleisiä hoitolinjauksia.

Lähteet
-------

1. 1 2 3  Teija Salokorpi, HOGA (Hyperornitinemia, silmän suoni- ja verkkokalvon pyörörappeuma) Tukiliitto 4.11.2008, viitattu 17.7.2023
**Suomalainen kirkko** (ruots. *Finska kyrkan*) on kirkkorakennus Ruotsin pääkaupungissa Tukholmassa. Se sijaitsee Tukholman vanhassakaupungissa, Södermalmin kaupunginosa-alueella ja kuuluu Tukholman suomalaiselle seurakunnalle.

Historia
--------

1500-luvulla Tukholmassa asuvat suomalaiset saivat käyttöönsä dominikaaniluostarin kirkon. Siellä pidettiin ensimmäinen suomenkielinen jumalanpalvelus vuonna 1533.

Kuninkaan käskystä kirkko purettiin 1547, kun kirkon tiilille oli kuninkaan mielestä parempaa käyttöä muualla. Suomalaiset saivat käyttöön yhden kappelin Kyläkirkossa, joka on nykyinen Suurkirkko. Tila kävi ahtaaksi ja Juhana III antoi suomalaisille P. Gertrudin kiltatalon 1576. Rakennusta käyttivät kirkkonaan myös saksalaiset, ja vuonna 1607 suomalaisten oli siirryttävä fransiskaaniluostarin kirkkoon, nykyiseen Riddarholmenin kirkkoon. Sielläkin kirkko oli yhteinen toisen seurakunnan kanssa. Sen jälkeen oli kirkkona  Katariinan kirkko, joka paloi, Blasieholmenilla sijainneesta "Tollstadiuksen kirkosta", Holmin varuskuntakirkosta tuli sitten seurakunnan kirkko, ja lopulta seurakunnan ostama entinen Pieni Pallohuone vihittiin Tukholman suomalaisen seurakunnan kirkoksi.

Nykyisen Suomalaisen kirkon seurakunta osti vuosina 1648–1653 rakennetun rakennuksen vuonna 1725, ja se vihittiin käyttöön saman vuoden joulukuun 19. päivänä. Ostolle antoi suostumuksensa Ruotsin silloinen kuningas Fredrik I. Kirkko onkin viralliselta nimeltään **Fredrikin kirkko** (ruots. *Fredriks kyrka*). Rakennuksesta tehtiin kirkko hoviarkkitehti Göran Adelcrantzin johdolla. Sitä ennen rakennus oli toiminut urheilutilana.

Kirkkoon saatiin lahjoituksia ja seurakunnan suojelijaksi, patronukseksi, tuli kansliapresidentti Arvid Horn. Kirkkoneuvoston vaatimuksesta seurakunnasta tuli vuonna 1730-luvun lopulla kaksikielinen.

Olof Swanin urut Tukholman suomalaisessa kirkossa
Kirkon alttaritaulu kuvaa Jeesuksen ylösnousemusta. Se on jäljitelmä ranskalaisen Jean Andraen teoksesta. Urut ovat puolestaan Olof Schwanin vuonna 1790 rakentamat, ja ne restauroitiin viimeksi vuosina 1990–1991. Urut ovat ainoat Schwan-urut Tukholmassa, jotka ovat alkuperäisellä paikallaan. Kirkon kuorissa on 1995 valmistuneet kuoriurut, jotka ovat suomalaisen Urkurakentamo Martti Porthanin valmistamat. Kirkon kattokruunuista kaksi on peräisin Inkerin Nevanlinnan saksalaisesta kirkosta, ja ne lahjoitti kirkolle Luhrin suku vuonna 1734.

Lähteet
-------

1. 1 2 3 4  Svenska kyrkan
2. ↑  Finska kyrkan  6.2.2024. Svenska kyrkan. Viitattu 6.2.2024. (ruotsiksi)
3. ↑  referenssit *urkurakentamo.fi*. Viitattu 29. 5. 2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Suomalainen kirkko (Tukholma)**.
* Tietoa kirkosta Tukholman Suomalaisen seurakunnan internetsivuilla

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Finska kyrkan
**Galicia** oli Espanjan laivaston vuonna 1750 vesille laskettu Princesa-luokan kaksikantinen 70-tykkinen linjalaiva.

Valmistus
---------

*Pääartikkeli: Princesa-luokka*
Alus tilattiin Havannasta Kuubasta, missä köli laskettiin 11. huhtikuuta 1749. Alus laskettiin vesille 3. elokuuta 1750 ja otettiin palvelukseen 15. elokuuta 1751.

Palvelus
--------

Vuonna 1751 alus lähti päällikkönään Luis de Velasco *Infanten* ja *Princesan* kanssa Havannasta Cartagenaan Kolumbiaan, mistä se palasi kuormauksen jälkeen Havannaan. Alus suojasi 1. maaliskuuta 1752 *Infanten*, *Princesan* ja *Rayon* kanssa saattueen Cádiziin, jonne ne saapuivat 30. huhtikuuta. Vuonna 1754 alus kuljetti raskasta tykistöä Barcelonasta Cartagenaan. Alus taisteli 22. marraskuuta 1754 saakka Välimerellä alegerialaisia merirosvoja vastaan. Joulukuussa se siirrettiin reserviin.

Alus palautettiin palvelukseen 1755 taistelemaan *Infanten*, *Tridenten* ja kahdeksan šebekin kanssa algerialaisia merirosvoja vastaan Cartagenan rannikolla, kunnes se saapui 17. lokakuuta 1759 Barcelonaan Carlos III:a kruunajaisiin kuljettaneen laivaston mukana. Alus siirrettiin 20. marraskuuta 1761 Cádizista Santiago de Cubaan, mistä se palasi 28. helmikuuta 1764 Cádiziin suojaten saattuetta *Monarcan*, *Áfrican*, *Princesan* kanssa. Alus lähti 1765 Cartagenasta Juan José Navarron, Marqués de la Victorian, laivastossa noutaakseen prinsessa María Luisan Genovasta.

Alus torjui 26. lokakuuta 1765 - 28. toukokuuta 1780 Pohjois-Afrikan rannikolla Cádizin ja Ferrolin välillä algerialaisia merirosvoja. Kesäkuussa 1779 se lähti Cádizista Luis de Córdovan laivaston mukana taistelemaan Britannian kuninkaallista laivastoa vastaan. Kesäkuussa 1782 alus lähti Cádizista Córdovan laivaston mukana 3. Englannin kanaalin sotaretkelle. Se osallistui 21. lokakuuta 1782 Cape Spartelin taisteluun, missä aluksella sai surmansa viisi ja haavoittui 17 merimiestä. Syyskuussa 1782 alus siirrettiin reserviin Ferrolissa.

Alus lähti 1793 Ferrolista Sardinian sotaretkelle Ranskaa vastaan. Seuraavat kaksi vuotta se oli aktiivipalveluksessa Ferrolissa. Alus romutettiin 1797 Cádizissa.

Lähteet
-------

* Winfield, Rif; Tredrea, John; Garcia-Torralba Pérez, Enrique & Blasco Felip, Manuel: *Spanish Warships in the Age of Sail 1700-1860: Design, Construction, Career and Fates*. Seaforth Publishing, 2023. ISBN 978-1-5267-9078-1. (englanniksi)

### Viitteet

1. 1 2 3 4 5  Winfield et al 2023 s. 132-133
2. 1 2  todoababor.es

*Princesa*-luokan linjalaivat

|  |
| --- |
| *Princesa* - *Infante* - *Galicia* |
| Edeltäjä: África-luokka – Seuraaja: *África* |
**Ali Walter Aleksander Koskimaa** (vuoteen 1927 **Dahlström** 19. heinäkuuta 1906 Oulu – 15. helmikuuta 1973) oli suomalainen kenraaliluutnantti.

Elämäkerta
----------

Koskimaa osallistui sisällissotaan Oulun suojeluskunnassa 1918. Koskimaa suoritti kadettikoulun 1927 ja sotakorkeakoulun 1937. Hän toimi komppanianpäällikkönä 1933–1935 ja 2. divisioonan esikunnassa 1937–1939.

Talvisodassa Koskimaa toimi III armeijakunnan operatiivisen osaston päällikkönä. Jatkosodassa hän toimi pataljoonan komentajana JR 12:ssa vuosina 1941–1942 ja Päämajan järjestelyosaston toimistopäällikkönä vuosina 1943–1944. Vuonna 1944 hän toimi Kannaksen joukkojen esikunnan esikuntapäällikkönä ja JR 48:n komentajana. Jatkosodassa Koskimaa taisteli mm. Kiestingissä, jossa haavoittui. Koskimaa oli komennuksella Saksan 9. armeijassa itärintamalla vuosina 1942–1943.

Sodan jälkeen Koskimaa toimi loppuvuodesta 1944 seuraavaan vuoteen 2. divisioonan esikuntapäällikkönä. Hän opetti taktiikkaa Sotakorkeakoulussa 1945–1948. Hämeen ratsurykmentin komentajana Lahdessa hän toimi 1948–1951 ja sen jälkeen 3. divisioonan esikuntapäällikönä 1951–1954. Vuosina 1954–1956 hän työskenteli pääesikunnassa osastopäällikkönä ja päämajamestarina 1956–1957.

Koskimaa johti Sotakorkeakoulua 1957–1959. 3. divisioonan komentajana Koskimaa oli 1959–1960. Uransa päätteeksi Koskimaa toimi 1960–1966 pääesikunnassa jalkaväen tarkastajana ja samanaikaisesti pääesikunnankoulutuspäällikkö 1961–1966.

Koskimaa oli 1961–1969 Suomen olympiakomitean varapuheenjohtajana. Lisäksi hän toimi vuosina 1960–1967 Hiihtoliiton puheenjohtajana. Koskimaa toimi Suomen joukkueen ylijohtajana talviolympialaisissa 1960 ja 1964 ja hiihdon MM-kisoissa 1962 ja 1966.

Ylennykset: reservinvänrikki 1927, luutnantti 1929, kapteeni 1933, majuri 1940, everstiluutnantti 1941, eversti 1951, kenraalimajuri 1956, kenraaliluutnantti 1960.

Muuta
-----

Koskimaa oli kolmesti naimisissa ja hänellä oli kaksi lasta.

Lähteet
-------

1. 1 2 3  Kuka kukin on 1954 (Runeberg.org)
2. 1 2 3 4 5 6 7 8  *Kadettiupseerit 1920-1985*, s. 370. Kajaani: Kadettikunta r.y. & Upseeriliitto r.y. 1985. ISBN 951-99690-4-7.
3. ↑  Facta2001, WSOY 1981, 9. osa, palsta 63
**Ossi Olavi Kekki** (s. 29. lokakuuta 1993 Lahti) on suomalainen juoksija, joka kilpailee pääosin 1 500 ja 5 000 metrin matkoilla. Hän edustaa Lahden Ahkeraa ja häntä valmentaa Tom Andtbacka. Aikaisemmin häntä on valmentanut isänsä Tapio Kekki.

Kekki voitti Suomen-mestaruuden 5 000 metrillä Oulun Kalevan kisoissa vuonna 2016 ja sai samalla matkalla SM-hopeaa Tampereella 2021 ja SM-pronssia Lahdessa 2023. Jyväskylän Kalevan kisoissa vuonna 2018 Kekki juoksi hopealle 10 000 metrillä. Hän oli samalla matkalla kolmas 2021.

Kekki on saavuttanut sisäratojen SM-kilpailuissa 3 000 metrillä kultaa 2016 ja pronssia 2019 ja 2024 sekä 1 500 metrillä pronssia 2013 ja 2022. Hän on voittanut myös useita maasto- ja viestijuoksun SM-mitaleita. Suomi–Ruotsi-maaottelussa 2014 Kekki sijoittui toiseksi 5 000 metrillä silloisella ennätyksellään 14.26,36.

Vuonna 2015 Kekki ei kilpaillut lainkaan, mutta palasi kilpailuihin hallikaudella 2016.

Lähteet
-------

1. 1 2 3 4  Ossi Kekki Tilastopaja (vaatii kirjautumisen, maksullinen palvelu). Viitattu 16.7.2023.
2. ↑  Valmennuspäällikön syyskierros: Ossi Kekki *lahdenahkera.fi*.  Arkistoitu 13.10.2016. Viitattu 26.6.2016.

Aiheesta muualla
----------------

* Ossi Kekki Kansainvälinen yleisurheiluliitto.  (englanniksi)

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**LOSMoN** eli SMAJ-tauti kuuluu Suomen yleisimpiin motoneuronitauteihin. SMAJ-taudin virallinen nimi on Jokela-tyypin spinaalinen lihasatrofia (engl. *spinal muscular atrophy, Jokela type*), joka tunnetaan myös nimellä LOSMoN-tauti (engl. *late-onset spinal motor neuronopathy*). LOSMoN on perinnöllinen motoneuronitauti, joka vaurioittaa selkäytimen alempia liikehermosoluja. Sen tyypillisiä oireita ovat lihaskivut, krampit ja lihasnykinät. Se etenee hitaasti eikä lyhennä elinikää, toisin kuin esimerkiksi ALS-tauti. Tautia on todettu toistaiseksi ainoastaan Suomessa ja yleisimmin Pohjois-Karjalassa. Tauti periytyy vallitsevan autosomaalisen periytymiskuvion mukaan, ja lapsilla on 50 prosentin mahdollisuus sairastua, mikäli toinen vanhemmista kantaa taudin aiheuttavaa mutaatiota. Monet LOSMoN- tautia sairastavat on aluksi diagnosoitu virheellisesti vakavaa ALS-tautia sairastaviksi. Väitöskirjan taudista tehnyt Manu Jokela pitää tärkeänä oikean diagnoosin saamista turhien pelkojen välttämiseksi.

Taudin aiheuttaa kromosomissa 22 sijaitsevan mitokondriaalista proteiinia koodaavan CHCHD10-geenin mutaatio c.197G>T p.G66V, joka on kaikilla tutkituilla.

Lähteet
-------

1. ↑  SMAJ (Spinal Muscular Atrophy, Jokela type) *lihastautiliitto.fi*.
2. ↑  Jokela, Manu & Udd, Bjarne:   *Suomen Lääkärilehti*, 2014, nro 45, s. 2974. Artikkelin verkkoversio (vaatii kirjautumisen). Viitattu 21.1.2021.
3. 1 2  Pimiä, Katarina: Suomalaisilta löytyi uusi parantumaton sairaus *Ilta-Sanomat*.  7.12.2015.  Arkistoitu 8.12.2015. Viitattu 7.12.2015.
4. ↑  OMIM Entry – # 615048 – SPINAL MUSCULAR ATROPHY, JOKELA TYPE; SMAJ *omim.org*. Viitattu 17.12.2017. (englanniksi)

Aiheesta muualla
----------------

* Suomesta löydetty uusi hitaasti etenevä motoneuronitauti, Potilaan lääkärilehti 7.12.2015
* Vain suomalaisilla todetun lihastaudin geneettinen syy selvisi, Helsingin yliopisto
**Harezm** tai **Horezm** (joskus myös *Khwarezm*; pers. ‏Khwārazm‎, uzb. *Xorazm*) on historiallinen alue Keski-Aasiassa nykyisten, Turkmenistanin ja Uzbekistanin alueella. Harezm sijaitsee Araljärven eteläpuolella Amudarjan varrella.

Harezm on keidasalue, jota ympäröivät Kyzylkumin ja Karakumin autiomaat sekä Ustjurtin tasanko. Alue on ollut tärkeä keskus useille entisille valtakunnille. Siellä puhuttu iranilainen horezmin kieli on jo sammunut.

Historia
--------

Antiikin lähteet tuntevat Harezmin nimellä Chorasmia. Se oli osa muinaista Persiaa noin 500–300 eaa. minkä jälkeen alue kuului vaihtelevasti Aleksanteri Suuren seuraajavaltioihin ollen ajoittain myös itsenäinen.

Afrighidien hallitsijasuku hallitsi pääasiassa itsenäistä Chorasmian kuningaskuntaa 305–995. Kuningaskunta tosin oli välillä sassanidien ja umaijadien vasalli. Harezm kääntyi islamin 700-luvulla.

Alue irtautui itsenäiseksi Kovaresmian valtioksi 1000-luvun lopulla. Mongolit tuhosivat Kovaresmian 1200-luvulla, minkä jälkeen aluetta hallitsivat vuorollaan il-kaanit, timuridit ja šaibanidit. 1500-luvulla Harezmista tuli Hivan kaanikunnan keskus.

Venäjän keisarikunta yritti valloittaa Harezmin 1717 ja 1839, ja onnistui lopulta siinä 1873 jolloin Hivan kaanikunnasta tuli Venäjän protektoraatti. Venäjän vallankumouksen jälkeen kaanikunnasta muodostettiin lyhytikäinen Horezmin sosialistinen kansantasavalta, joka liitettiin Neuvostoliittoon vuonna 1924.

Lähteet
-------

1. 1 2 3 4  Khwārezm Encyclopædia Britannica. Viitattu 12.4.2016. (englanniksi)

Aiheesta muualla
----------------

* Kuvia tai muita tiedostoja aiheesta **Harezm** Wikimedia Commonsissa
**Nonketoottinen hyperglysinemia** (NKH) on suomalaiseen tautiperintöön kuuluva vakava neurologinen sairaus, joka johtuu glysiinin aineenvaihduntahäiriöstä. Sairaudessa glysiiniä kertyy kehon nestetiloihin ja kudoksiin, kuten aivokudokseen.

Nonketoottisella hyperglysinemialla on peittyvä autosomaalinen periytymistapa. Suomessa yleisin tautimuoto on vastasyntyneen NKH, jonka oireet alkavat tyypillisesti muutaman ensimmäisen elinpäivän aikana. Sairastuneilla ilmenee lihasvelttoutta ja kouristelua, jotka vaikeutuvat ja häiritsevät hengittämistä. Tämän seurauksena on kooma ja usein varhainen kuolema. Jos henkilö selviytyy vastasyntyneenä puhjenneesta nonketoottisesta hyperglysinemiasta, hän jää yleensä syvästi kehitysvammaiseksi ja vaikeahoitoiseksi epileptikoksi. Nonketoottisessa hyperglysinemiassa on myös myöhemmin vauvaiän aikana puhkeava tautimuoto, jonka piirteitä ovat hypotonia, hyperaktiivisuus ja pakkoliikkeet. Kouristelu on lievää verrattuna ensimmäisinä elinpäivinä puhkeavassa tautimuodossa esiintyvään. Joskus on esiintynyt myös vaihtelevia harvinaisempia tautimuotoja. Niissä oireiden puhkeaminen saattaa tapahtua jopa vasta aikuisuudessa.

Nonketoottinen hyperglysinemia johtuu noin 70–75 %:ssa tapauksista mutaatiosta *GLDC*-geenissä ja noin 20 %:ssa tapauksista mutaatiosta *AMT*-geenissä. Muut geenivirheet voivat aiheuttaa epätyypillisiä taudinkuvia. Nonketoottisen hyperglysinemian hoito on oireenmukainen. Suomessa sairauden esiintyvyys on 1/55 000. Erityisen yleinen se on Pohjois-Suomessa, jossa esiintyvyys on 1/10 000. Myös Brittiläisessä Kolumbiassa on todettu keskimääräistä korkeampaa esiintyvyyttä. Siellä sairaus todetaan noin yhdellä 63 000:sta vastasyntyneestä. Maailmanlaajuisesti esiintyvyydeksi on arvioitu vähintään 1/76 000.

Lähteet
-------

1. 1 2 3  Nonketoottinen hyperglysinemia Terveyskylä 5.7.2022, viitattu 31.7.2023
2. ↑  Nonketotic hyperglycinemia MedlinePlus Genetics, viitattu 31.7.2023
**Håkan Nordqvist** on kauppatieteen maisteri ja talousviestinnän ammattilainen. Hän on toiminut talous- ja viestintätehtävissä A. Ahlström Osakeyhtiössä, Nokia-yhtymässä ja Valmet-konsernissa. Vuodesta 1988 hän on johtanut omaa talousviestinnän konsulttitoimistoaan. 

Nordqvist on uransa aikana pavellut noin 150 yritystä ja tuottanut asiakkailleen yli 200 vuosikertomusta. Hän on toiminut viestinnällisenä neuvonantajana monissa osakeanneissa ja palvellut sekä suomalaisia että ulkomaisia pörssiyrityksiä. Nordqvist on Suomen IR-yhdistyksen perustajajäseniä ja toimi myös aikoinaan yhdistyksen ensimmäisessä hallituksessa ja useana vuonna myös yhdistyksen vuosikokousten puheenjohtajana. 

Nordqvist on julkaissut kirjoja markkinointiviestinnästä, yhden yrityshistoriikin sekä teoksen *Rotary 75 vuotta Suomessa*. Uransa aikana Håkan Nordqvist on myös käynyt opintomatkoilla ja ulkomaankomennuksilla Yhdysvalloissa, Kanadassa ja Ruotsissa. Nordqvist toimi yhteispohjoismaisen rotarylehden Rotary Nordenin toimittajana ja päätoimittajana yli 20 vuoden ajan vuoteen 2011. Helsingissä vuonna 1983 pidettyjen ensimmäisten yleisurheilun maailmanmestaruuskilpailujen järjestelytoimikunnassa Håkan Nordqvist vastasi tietotekniikasta.

Julkaisuja
----------

* *Business to business -viestintä : yritysten välinen markkinointiviestintä* Mainostajien liitto, 1988 ISBN 951-95615-6-0
* *Langattomuuden aikaan : 120 vuoden katkeamaton toimintaketju*, toimittanut: Håkan Nordqvist. Yomi, 2004 ISBN 952-91-8164-7
* *Ordentligt folk : Arbetets vänner i Sörnäs 110 år 1894-2004*, Arbetets vänner i Sörnäs, 2004 ISBN 952-91-7722-4
* *Service above self : palvelumieli itsekkyyden edelle*, toim.: Håkan Nordqvist. Suomen Rotary r.y. 2001 ISBN 952-91-4142-4
Ludus Magnuksen raunioita
**Ludus Magnus**, "Suuri koulu", oli suurin antiikin Rooman gladiaattorikouluista ja kasarmeista (*ludus gladiatorius*). Roomaan syntyi keisariajan alussa useita gladiaattorikouluja. Ludus Magnus sijaitsi aivan Colosseumin vieressä, sen itäpuolella.  Koulusta Colosseumiin johti tunneli, jota gladiaattorit käyttivät.

Huomattava osa *Ludus Magnus -*gladiaattorikoulusta on kaivettu esiin, joten siitä tiedetään paljon. Se oli hyvin varustettu valmennuskeskus, johon kuului suuri harjoittelukenttä, katsomoita ja gladiaattoreiden asuntoja. Harjoittelukenttä oli soikio, jonka mitat olivat 62 x 45 metriä, joten se oli vähän pienempi kuin Colosseumin areena (80 x 54 m.). Pitkillä sivuilla harjoituksia katselivat tavalliset ihmiset, ja päädyissä oli ylimystön aitioita, joissa voitiin nähdä itse keisarikin. 

Kentän pohjoispuolella olivat kasarmit, joissa gladiaattorit asuivat. Neljätoista huonetta, mitoiltaan kukin 4 x 5 metriä on säilynyt suhteellisen hyvin. Jokaisessa asui luultavasti kaksi gladiaattoria.

Rooman muut gladiaattorikoulut
------------------------------

Roomassa oli neljä lähellä Colosseumia sijaitsevaa gladiaattorikoulua. *Ludus Magnus* oli niistä suurin ja tärkein. Muita olivat *Ludus* *Dacicus*, *Ludus Gallicus* ja *Ludus matutinus.* Daakialaiset ja gallialaiset sotavangit sijoitettiin omiin kouluihinsa ainakin niiden alkuvaiheessa. *Ludus matutinus* tarkoittaa aamupäiväkoulua, ja siellä harjoiteltiin taistelemaan eläimiä vastaan Colosseumin matineaesityksiä varten, jotka edelsivät päätapahtumia. *Ludus matutinus* sijaitsi Colosseumin vieressä nykyisen Piazza del Colosseon varrella.

Lähteet
-------

* Castrén, Paavo ja Pietilä-Castrén, Leena: Antiikin käsikirja. Otava, 2000. ISBN 951-1-12387-4.
* Meijer, Fik: *Gladiaattorit: Taistelijat kuoleman areenoilla*. (Gladiatoren: Volksvermaak in het Colosseum, 2003.). Suomentanut Sanna van Leeuwen. Helsingissä: Otava, 2008. ISBN 978-951-1-22971-1.

### Viitteet

1. ↑  Castrén ja Pietilä-Castrén 2000, s. 312
2. 1 2 3 4  Meijer 2008, s. 63

Aiheesta muualla
----------------

* Kuvia tai muita tiedostoja aiheesta **Ludus Magnus** Wikimedia Commonsissa
**Toivo Richard Lindgren** (21. kesäkuuta 1902 Helsinki – 15. joulukuuta 1967 Helsinki) oli suomalainen yrittäjä ja yritysjohtaja, joka sai kauppaneuvoksen arvonimen.

Lindgrenin vanhemmat olivat kondiittori Gustaf Lindgren ja Agnes Eklund ja puoliso vuodesta 1941 Hjördis Limon. Lindgren kävi kuusi luokkaa Svenska reallyceumia 1913–1919 ja suoritti tutkinnon Högre Svenska Handelsläroverketissä 1921. Opintomatkoja hän teki useisiin eri maihin Euroopassa. Lindgren oli A. Ahlströmin ja Pohjoismaiden yhdyspankin palveluksessa, Oy Starckjohann & Co. Ab:n konttoristi Viipurissa, Suomen Höyrylaiva -yhtiön palveluksessa, Oy Cronvall Ab:n haaraliikkeen johtaja Viipurissa ja Oy Masalin & Co Ab:n, vuodesta 1937 Oy Masalin ja Kumpp ja vuodesta 1960 Mako, osakas ja toimitusjohtaja vuodesta 1931, johtokunnan puheenjohtaja vuodesta 1934 ja omistaja vuodesta 1938.

Lindgren oli myös Kirjapaino Oy Valon toimitusjohtaja vuodesta 1936, Keravan Pumppu- ja Armatuuritehdas -yhtiön toimitusjohtaja ja johtokunnan jäsen 1937–1939, Oy Veljekset Kulmala Ab:n toimitusjohtaja ja johtokunnan puheenjohtaja vuodesta 1952 ja Heteka Oy:n toimitusjohtaja ja johtokunnan puheenjohtaja vuodesta 1956. Lindgrenillä oli lisäksi useita luottamustehtäviä. Hänet tunnettiin myös henkilökohtaisesta työstään palokalustojen kehittämisessä. Hän muun muassa rakensi Suomen ensimmäisen vaahtosammutuslaitteen ja vaahtosammutuspaloauton. Kauppaneuvoksen arvonimen Lindgren sai 1948.

Lähteet
-------

1. 1 2 3  Richard Lindgren *Biografiasampo*. Viitattu 24.8.2022.
**Modulaariaritmetiikan käänteisluku** on modulaari- eli jakojäännösaritmetiikan keskeisiä käsitteitä.

Kokonaisluvut a ja b ovat toistensa käänteislukuja modulo n,
missä n on nollasta eroava kokonaisluku, jos

{\displaystyle ab\equiv 1\quad ({\mbox{mod }}n)}
Modulaariaritmetiikan käänteislukuja voidaan käyttää mm. kongruenssiyhtälöitä ratkaistaessa.

Kongruenssista {\displaystyle ab\equiv 1\quad ({\mbox{mod }}n)} seuraa, että 
{\displaystyle {\mbox{gcd}}(a,n)={\mbox{gcd}}(b,n)=1}. Toisin sanoen luvut 
a ja n (samoin kuin luvut b ja n) ovat keskenään jaottomia.

Tämä on välttämätön ja riittävä ehto käänteisluvun olemassaololle.

Modulaariaritmetiikan käänteislukuja voidaan laskea mm. käyttämällä Eulerin lausetta, Fermat'n pientä lausetta tai laajennettua Eukleideen algoritmia.

Laajennettu Eukleideen algoritmi antaa modulaariaritmetiikan käänteislukujen laskemiseen yleispätevän ja tehokkaan laskumenetelmän.

Laskeminen Fermat'n pienen lauseen avulla
-----------------------------------------

Jos n on alkuluku, merk. p, niin

{\displaystyle a^{p-1}\equiv 1\quad ({\mbox{mod }}p)}
ts.

{\displaystyle a^{p-2}a\equiv 1\quad ({\mbox{mod }}p)}
Luku {\displaystyle a^{p-2}} on siis eräs luvun a käänteisluku modulo p.

Luvun {\displaystyle a^{p-2}} pienin ei-negatiivinen jakojäännös modulo p voidaan laskea tehokkaasti
modulaariaritmetiikan potenssiinkorotusalgoritmia käyttäen.

Menetelmän rajoituksena on se, että moduulin tulee olla alkuluku.

Laskeminen Eulerin lauseen avulla
---------------------------------

Jos {\displaystyle {\mbox{gcd}}(a,n)=1}, niin Eulerin lauseen mukaan

{\displaystyle a^{\varphi (n)}\equiv 1\quad ({\mbox{mod }}n)}
ts.

{\displaystyle a^{\varphi (n)-1}a\equiv 1\quad ({\mbox{mod }}n)}
Luku {\displaystyle a^{\varphi (n)-1}} on siis eräs luvun a käänteisluku modulo n.

Luvun {\displaystyle a^{\varphi (n)-1}} pienin ei-negatiivinen jakojäännös modulo n voidaan laskea tehokkaasti
modulaariaritmetiikan potenssiinkorotusalgoritmia käyttäen.

Menetelmän rajoituksena on se, että Eulerin funktion \varphi(n) arvon laskemiseksi luvun n
alkutekijöihin jaon pitää yleensä olla tunnettu.

Laskeminen laajennetun Eukleideen algoritmin avulla
---------------------------------------------------

Olkoot m ja n kokonaislukuja, {\displaystyle 0<m<n} ja
{\displaystyle {\mbox{gcd}}(m,n)=1}. Luvun m käänteisluku modulo n, merk.
{\displaystyle {\mbox{INV}}(m,n)} saadaan tällöin rekursiivisesti seuraavasti:

1. Jos {\displaystyle m=1}, niin {\displaystyle {\mbox{INV}}(m,n)=1}

2. Muulloin

{\displaystyle {\mbox{INV}}(m,n)={\frac {1+n(m-{\mbox{INV}}({\mbox{MOD}}(n,m),m))}{m}}}
missä {\displaystyle {\mbox{MOD}}(n,m)} on funktio, joka antaa luvun n pienimmän ei-negatiivisen jakojäännöksen luvulla
m jaettaessa.

Esimerkiksi Mathematica-ohjelmistossa modulaariaritmetiikan käänteisluvun laskeva funktio 
voitaisiin tätä rekursiota käyttäen määrittää yhdellä rivillä:

{\displaystyle {\mbox{Inv}}[m\\_,n\\_]:={\mbox{If}}[m==1,1,(1+n\*(m-{\mbox{Inv}}[{\mbox{Mod}}[n,m],m]))/m]}
Mathematica-ohjelmistosta löytyy tähän tarkoitukseen kuitenkin myös valmiiksi ohjelmoitu funktio.
**Aarre Uolevi Metsävirta** (22. helmikuuta 1945 Salo – 22. syyskuuta 2011 Helsinki) oli suomalainen insinööri ja yritysjohtaja, joka sai teollisuusneuvoksen arvonimen.

Metsävirran vanhemmat olivat toimistopäällikkö Reino Rafael Metsävirta ja Aline Kyllikki Järvi ja puoliso 1970–1993 Ulla-Maija Saarnivaara. Diplomi-insinööriksi valmistunut Metsävirta teki diplomityönsä A. Ahlström -yhtiön Varkauden paperitehtaalla ja tuli sitten toimineeksi siellä yli kymmenen vuotta, edeten ympäristönsuojeluinsinööristä tutkimusjohtajaksi.

1980-luvun alussa Metsävirta siirtyi Rauma-Repolan palvelukseen Rauman paperitehtaan johtajaksi ja vuonna 1988 Anjalankoskelle Tampellan varatoimitusjohtaksi, vastaamaan paperi-, kartonki- ja sahateollisuudesta. Kun Tampellan liiketoimintaa yhtiöitettiin vuonna 1991, Metsävirrasta tuli Tampella Forestin toimitusjohtaja.

Veitsiluoto-yhtiöön Metsävirta meni 1993 puolipäivätoimiseksi hallituksen puheenjohtajaksi. Enson fuusioitua Veitsiluodon Metsävirta päätyi varatoimitusjohtajaksi ja painopaperiryhmän johtajaksi Metsä-Serlaan, vastaten myöhemmin myös yhtiön muun tuotannon ja energia-, osto-, tutkimus- sekä ympäristötoimintojen valvonnasta. Vuonna 2003 hänestä tuli myös toimitusjohtajan sijainen. Eläkkeelle Metsävirta jäi 2007, teollisuusneuvoksen arvonimen hän oli saanut 2002.

Lähteet
-------

1. 1 2 3 4  Aarre Metsävirta *Biografiasampo*. Viitattu 22.12.2021.
2. 1 2  Muistot. Aarre Metsävirta. (Tilaajille) *Helsingin Sanomat*.  25.9.2011. Viitattu 22.12.2021.
**Etyylikarbamaatti** (C3H7NO2) on karbamiinihapon etyyliesteri ja kuuluu karbamaattien aineryhmään. Aine on palavaa, lähes hajutonta normaaliolosuhteissa olomuodoltaan kiinteää, värittömiä kiteitä, pellettejä tai valkoista rakeista jauhetta. Etyylikarbamaatin rakennekaava voidaan esittää muodossa NH2COOC2H5. Aineesta käytetään myös nimityksiä *etyyliuretaani* ja *uretaani*.*lähde?*

  

Etyylikarbamaatin moolimassa on 89,09 g/mol, sulamispiste 48–50 °C, kiehumispiste 182–184 °C, tiheys 1,1 g/cm3, leimahduspiste 92 °C (c.c.) ja CAS-numero 51-79-6. Ainetta liukenee veteen 0,2 g/100 ml.*lähde?*

  

Kuumentuessaan tai palaessaan etyylikarbamaatti hajoaa ja muodostaa myrkyllisiä höyryjä, kuten typen oksideja.*lähde?*

Etyylikarbamaattia muodostuu pieniä määriä alkoholijuomiin käymisen ja kypsytyksen aikana hiivan erittämän urean sekä etanolin reaktiotuotteena. Lisäksi ainetta muodostuu viskin tislauksessa tislauspannun kuparin katalysoimana, ja sitä voi kertyä haitallisia pitoisuuksia ensimmäiseen tisleeseen. Etyylikarbamaatti voidaan poistaa toisella tislauksella.*lähde?*

Etyylikarbamaatti, jota myös uretaaniksi kutsutaan, ei ole nimestään huolimatta polyuretaanin monomeeri: polyuretaanit valmistetaan isosyanaateista ja dioleista.*lähde?*

Uretaania käytettiin verisyöpien (KLL, KML, myeloomat) syöpälääkkeenä eli sytostaattina 1940-luvulta alkaen. Sitä ennen uretaania oli kokeiltu unilääkkeenä, joskin heikkotehoisena. Hyödylliset hoitomuutokset olivat kuitenkin vain tilapäisiä, ja ne olivat hoidon vaikutus huomioiden taudin edetessä heikentyneet. Vuorokausiannos uretaania oli tuolloin 2–5 mg/vrk.

Ympäristö- ja terveysvaikutukset
--------------------------------

Lyhytaikaisesta altistumisesta etyylikarbamaatille voi seurata vaikutuksia keskushermostossa ja maksassa. Pitkäaikaisesta tai toistuvasta altistumisesta aineelle voi seurata vaikutuksia luuytimessä, aivoissa, munuaisissa ja silmissä. Etyylikarbamaatti on mahdollisesti ihmiselle syöpää aiheuttava aine. Työministeriön päätöksen 1044/91 mukaan aineelle altistumisen työssä katsotaan aiheuttavan vaaraa perimälle, sikiölle tai lisääntymiselle.*lähde?*

Lähteet
-------

1. ↑  Vartiainen, Ilmari: Lääkeaineoppi - Farmakologia (7. uusittu painos), SHKS-WSOY, Helsinki-Porvoo, 1960 (s. 180)

Aiheesta muualla
----------------

* Etyylikarbomaatin kansainvälinen kemikaalikortti
* Alko: Alkoholijuomien lisä- ja vierasaineet, Etyylikarbamaatti sivu 14[vanhentunut linkki]
* Euroopan unionin virallinen lehti: Komission suositus etyylikarbamaattikontaminaation ehkäisemisestä ja vähentämisestä
* DrugBank: Ethyl carbamate (englanniksi)
* KEGG: Ethyl carbamate (englanniksi)
* ChemBlink: Urethane (englanniksi)
Kazimierz Funk
**Kazimierz Funk** (23. helmikuuta 1884 Varsova – 19. marraskuuta 1967) oli puolalainen biokemisti, joka loi käsitteen vitamiini. Funk esitti, että tiettyjen ravintoaineiden puute aiheuttaa puutostiloja. Hän myös löysi yhden B-ryhmän vitamiiniyhdisteen, toisen niasiiniyhdisteistä, nikotiinihapon.

Vuonna 1911 Funk osoitti riisistä erotetun niasiinin parantavan beriberin kyyhkysillä. Funk ajatteli ensin yhdisteen olevan jokin riisiuutteen amiini. Tästä juontaa juurensa nimitys vitamiini, *vitaali-amiini*.

Funk tutki laajasti eläinhormoneja, varsinkin miessukupuolihormoneja, sekä syövän, diabeteksen ja vatsahaavan biokemiaa. Hän paransi monien lääkkeiden tuotantomenetelmiä ja kehitti useita uusia tuotteita omissa laboratorioissaan.

Amerikan puolalainen tieteiden ja taiteiden instituutti PIASA jakaa Kazimierz Funkin mukaan nimettyä palkintoa merkittävistä luonnontieteellisistä saavutuksista.

Lähteet
-------

* Kazimierz Funkin biografia (englanniksi)

### Viitteet

1. ↑  Griminger, Paul: Casimir Funk A Biographical Sketch (1884–1967). Journal of Nutrition 1972 Sep;102(9):1105–13. PMID 4560436. Teoksen verkkoversio (englanniksi)
2. ↑  Piasa.orgin sivusto (Arkistoitu – Internet Archive)

CommonsCommons
Wikimedia Commonsissa on kuvia tai muita tiedostoja aiheesta **Kazimierz Funk**.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Tieteilijät | 
* CiNii
* Leopoldina

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |